钦定古今图书集成/明伦汇编/皇极典/第263卷 > 晋
## 钦定古今图书集成/明伦汇编/皇极典/第263卷 > 晋

### 武帝泰始二年诏求直言

按《晋书武帝本纪》：“泰始二年九月乙未，散骑常侍皇
甫陶、傅元领谏官，上书谏诤，有司奏请寝之。诏曰：‘凡
关言人主，人臣所至难，而苦不能听纳，自古忠臣直
士之所慷慨也。每陈事出付主者，多从深刻，乃云‘恩
贷当由主上’，是何言乎？其详评议’。”

按《册府元龟》：泰始二年九月，散骑常侍皇甫陶、傅元
共掌谏职，上疏言事。诏曰：“二常侍恳恳于所论，可谓
乃心欲佐益时事者也。而主者率以常制裁之，岂得
不使发愤邪？二常侍所论，或举其大较，而未备其条
目，亦可便令作之。”然后主者八座广共研精，凡关言
于人主，人臣之所至难，而人主苦不能虚心听纳。自
古忠臣直士之所慷慨，至使杜口结舌，每念于此，未
尝不叹息也。故前诏“敢有直言，勿有所拒”，庶几得以
发蒙补过，获保高位。苟言有偏善，情在忠益，虽文辞
有谬误，言语有得失，皆当旷然恕之。古人有不拒诽
谤，况皆善意在可采录乎？近者孔晁、綦毋和皆按以
轻慢之罪，所以皆原，欲使四海知区“区之朝而无讳
言之忌也。”

泰始四年，下诏求言。

按：《晋书武帝本纪》：四年九月诏曰：“虽诏有所欲，及奏
得可，而于事不便者，皆不可隐情。”

泰始五年秋七月，延群公询谠言。

按：《晋书武帝本纪》云云。

### 太康七年以日食诏公卿大臣极言无讳

按《晋书武帝本纪》：太康七年“春正月甲寅朔，日有食
之。乙卯，诏曰：‘比年灾异屡发，日食三朝，地震山崩。邦
之不臧，实在朕躬。公卿大臣，各上封事，极言其故，勿
有所讳’。”

### 元帝太兴元年诏公卿直言得失

按《晋书元帝本纪》：太兴元年十一月庚申，诏曰：“朕以
寡德，纂承洪绪，上不能调和阴阳，下不能济育群生，
灾异屡兴，咎征仍见。壬子、乙卯，雷震暴雨，盖天灾谴
诫，所以彰朕之不德也。群公卿士，其各上封事，具陈
得失，无有所讳，将亲览焉。”

太兴二年十二月乙亥诏百官各上封事。

按：《晋书元帝本纪》云云。

### 明帝太宁三年诏求直言

按《晋书明帝本纪》：“太宁三年夏四月，诏曰：‘餐直言，引
亮正，想群贤达吾此怀矣。予违汝弼，尧舜之相君臣
也。吾虽虚暗，庶不拒逆耳之谈。稷契之任，君居之矣，
望共勗之’。”